b'\n_START_ARTICLE_\nKarlo Ludovik Austrijski, nadvojvoda\n_START_SECTION_\n\xc5\xbdivotopis\n_START_PARAGRAPH_\nRodio se u pala\xc4\x8di Sch\xc3\xb6nbrunn u Be\xc4\x8du, kao sin nadvojvode Franje Karla Austrijskog (1802.\xe2\x80\x931878.) i njegove supruge Sofije Bavarske (1805.\xe2\x80\x931872.). Bra\xc4\x87a su mu bila car Franjo Josip i meksi\xc4\x8dki car Maksimilijan I., koji je bio pogubljen 1867._NEWLINE_Iako ga politika nije zanimala, kao dvadesetogodi\xc5\xa1njak pridru\xc5\xbeio se galicijskoj vladi grofa Go\xc5\x82uchowskog, a 1855. prihvatio je imenovanje Tirolskoga namjesnika u Innsbrucku, gdje je imao rezidenciju u dvorcu Ambras. Me\xc4\x91utim, vr\xc5\xa1enje ovlasti ograni\xc4\x8davala mu je austrijska vlada njegova ro\xc4\x91aka nadvojvode Rajnera Ferdinanda i baruna Alexandera von Bacha. Naposljetku se odrekao slu\xc5\xbebe 1861., i nastavio se baviti pokroviteljstvom umjetnosti i znanosti._NEWLINE_Kao carev najstariji brat, Karlo je Ludovik nakon smrti njegova ne\xc4\x87aka prijestolonasljednika Rudolfa, 1889., postao vjerojatni nasljednik austrougarskoga prijestolja. Novinski \xc4\x8dlanak objavljen nedugo nakon smrti njegova ne\xc4\x87aka tvrdio je da se Nadvojvoda odrekao svoga prava na nasljedstvo u korist svoga najstarijeg sina Franje Ferdinanda,, no to se pokazalo neto\xc4\x8dnim.'